ΔΗΜΟΣ ΑΓΙΑΣ ΒΑΡΒΑΡΑΣ

*Γραφείο Τύπoυ*

**ΔΕΛΤΙΟ ΤΥΠΟΥ  *22/9/2025***

***Μελίνα Ασλανίδου: Αγία Βαρβάρα…αγκαλιά μου!***

Τί κόσμος! Τί παλμός! Τί όμορφη βραδιά! Όλες οι ηλικίες γέμισαν την Πλατεία Θεόδωρου Κολοκοτρώνη, απ’ άκρη σ’ άκρη, να ακούσουν, να τραγουδήσουν, να χορέψουν, να συμμετέχουν στη χθεσινή μεγάλη συναυλία της πολυαγαπημένης ερμηνεύτριας Μελίνας Ασλανίδου. Εξαιρετικός ήχος, εξαιρετική μπάντα, εξαιρετική διοργάνωση, εκεί και τα κορίτσια του “Φάρου”, που χόρεψαν τραγούδια του Πόντου, συνοδεύοντας την Μελίνα, υπό την καθοδήγηση της Σοφίας Σαββίδου. Όλα μαγικά, οργανωμένα και τακτοποιημένα, από το δήμαρχο μας Λάμπρο Μίχο και τους υπαλλήλους του δήμου μας!

Ο αντιδήμαρχος Πολιτισμού Νίκος Βουρλιώτης, άνοιξε τη βραδιά, προλογίζοντας την αγαπημένη ερμηνεύτρια, δίνοντας τη σκυτάλη στο δήμαρχο μας, ο οποίος μας προσέφερε ακόμα μια μεγάλη εκδήλωση, δείχνοντας το δρόμο πώς παράγεται πολιτισμός και μέσω αυτής της συναυλίας, αλλά και με τις τόσες άλλες εκδηλώσεις των φετινών “ΓΙΟΡΤΩΝ ΠΟΛΗΣ”, όπως κάθε χρόνο άλλωστε. Δεν είναι τυχαίο, που ο Νίκος Βουρλιώτης, στάθηκε στην εκδήλωση της παρουσίασης του βιβλίου του Σταμάτη Σκόρδου, αφού όλες οι εκδηλώσεις έχουν τη σημαντικότητα τους, πόσο δε όταν αποτελούν “μπούσουλα”, για την κοινωνία μας, για το παρόν και το μέλλον της. Η τέχνη κι ο πολιτισμός άλλωστε δεν είναι εκείνες οι αξίες, που έδειχναν ανέκαθεν το μονοπάτι, να εξερχόμαστε νικητές από τις όποιες ιστορικές στενωπούς και να βαδίζουμε με ελπίδα και πρόοδο;;

Τραγούδια από την προσωπική δισκογραφία της Μελίνας Ασλανίδου, τραγούδια μεγάλων συνθετών, παραδοσιακά, λαϊκά, με ατελείωτο ρυθμό και κέφι, ακούσαμε σε αυτήν την μεγάλη σε όγκο εκδήλωση! “Τί σου’κανα και πίνεις”, “Νερό και χώμα”, “Αχ κινδυνεύω”, “Καλοκαίρι αγκαλιά μου”, “Το λάθος”, “Πότε Βούδας πότε Κούδας”, “Ραγίζει απόψε η καρδιά”, “Δι ευχών”, και πολλές ακόμα επιτυχίες τραγουδήσαμε μαζί με την Μελίνα, που ευχαρίστησε τον Νίκο Βουρλιώτη και το δήμαρχο για την πρόσκληση και την επιτυχημένη διοργάνωση.

Παρόντες στην μεγάλη αυτή βραδιά, ο βουλευτής του τομέα μας Γιάννης Λοβέρδος, ο Αντιπεριφερειάρχης Μπάμπης Αλεξανδράτος και το σύνολο της δημοτικής αρχής.

Παρούσα και η δανειστική βιβλιοθήκη του δήμου μας, που “εξόπλισε” με βιβλία και χθες, όσους ένιωσαν την επιθυμία της ανάγνωσης!

Μελίνα ευχαριστούμε και εις το επανιδείν!